Tbilisi (Georgies: თბილისი [tʰˈbiliˌsi] luister (hulp·inligting)) is die hoofstad van Georgië. Met 'n bevolking van 1,15 miljoen in 2010 en 'n oppervlakte van 726 km² (waarvan 70 km² beboude gebiede) is dit die grootste en mees bevolkte stad in die land. Tbilisi is in die sentrale gedeelte van die Kaukasus-landengte in Oos-Georgië geleë. Dit strek oor 'n afstand van 21 kilometer langs die Koera-rivier (Georgies Mtkwari). Die stad word in die weste deur die bergpiek Mtazminda, in die ooste deur die Machata-heuwelketting, in die suide deur die Mtabori- en Solalaki-gebergtes begrens. Vanweë sy bergagtige reliëf is die stadsgebied teen hoogtes van tussen 380 en 727 meter bo seevlak geleë. Talle woonbuurte is op terrasse teen die skuinstes van berghellings gebou. As hoofstad van Georgië is Tbilisi aan die nege administratiewe distrikte van die land gelykgestel. Tbilisi is in 'n gematigde subtropiese klimaatstreek met min bewolktheid en 'n gemiddeld van meer as 2 100 sonskynure regdeur die jaar. Die gemiddelde jaarlikse temperatuur is 12,6 °C, met uiterstes van -23 °C in die winter- en 40 °C in die somermaande.